**Glas de palme**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-au tot bătut străinii peste gură

Că înghiţii cu lacrimi şi cuvinte

De-am încurcat cântare şi arsură

Ţinându-le în inimă şi-n minte.

Mă dirijau atât de mult cu cnutul

De-am preferat singur să mă ascult eu

Vociferând cu mâinile ca mutul

Să nu se-audă gândurile-mi slute.

M-au învăţat o viaţă că-i ruşine

Aceea ce şi cum mi se pronunţă

De am vorbit atât de mult în mine

Că glasul năpădit mi-i de firuţă.

Ca lumea să nu fie supărată

De tunetul verbal din cerul gurii

Închisei limba mea în cazemată

Să nu-ngrozească graţia culturii.

Sluţit de zbiri am devenit un gâde

Cuvintelor ce-nmugureau naive

Şi permanent iar le puneam la ziduri

Cu virgule, cu verbe, substantive.

Când Dumnezeu m-a întrebat părinte

De ce mi-i vocea mea aşa ascunsă

Cu mâinile I-am arătat cuminte

Că e mai bine ca să scriu răspunsul.

El m-a-ndemnat:„ Ia foaia dar şi scrie!”

Şi scriu, şi scriu, şi scriu fără oprire

Toată-amuţirea-n palme îmi învie

Prin litere pornindu-se-n vorbire.

Spun buchiile dragoste şi stele,

Iertare, deznădejde, râs şi cruce

De se încurcă slovele-ntre ele

Neînţelepte unde s-o apuce.

Eliberate din întemniţare

De-atâta zare-n jur ele se-ncântă,

Iar palmele mi se prefac în aripi

Ce-ar vrea s-ascundă vorba mea cea frântă.

Înariparea geme pe-orice filă,

Iar gândurile-mi ţipă ca şi puii

Căzând pe foaie lacrimi de argilă

În curcubeie vise vrând să suie.

Atât de dezvăţate ca să sune

Ele se scriu în spuse şi nespuse...

Vrui să-Ți recit ca toți o rugăciune

Însă prea mult pe lume eu tăcusem.

Nu ştiu o intonare cum se face,

Nu pot o declamaţie a drege,

Iar palmele-n avânt caută pace

Eliberate de hotarul legii.

Strigând ca întrematul dintr-o boală

Ce-ar săruta şi cerul şi pământul -

Până la Cruce tânguiam muţeală,

După Iertare vieţuiesc Cuvântul.

Graiul învie-n picături de sânge

Spunându-şi fericirea şi durerea,

Iar zborul meu timiditatea-mi frânge

Şi strigă, strigă răzbunând tăcerea!

Victor Bragagiu